**NOTĂ INFORMATIVĂ**

**la proiectul hotărîrii Guvernului pentru**

**modificarea Hotărârii Guvernului nr. 182/2018**  
**cu privire la legitimațiile veteranilor de război**

|  |
| --- |
| **1. Denumirea autorului şi, după caz, a participanţilor la elaborarea proiectului** |
| Proiectul hotărîrii Guvernului pentru modificarea Hotărârii Guvernului nr.182/2018 cu privire la legitimațiile veteranilor de război a fost elaborat de către Ministerul Apărării. |
| **2. Condiţiile ce au impus elaborarea proiectului de act normativ şi finalităţile urmărite** |
| Potrivit raportului Comisiei interdepartamentale pentru asigurarea schimbării și eliberării legitimației de veteran de război, până în prezent, statutul de veteran de război cu eliberarea legitimației de tip nou a fost reconfirmat la 21925 de persoane.  Luînd în considerare faptul că acest proces este unul anevoios și imposibil de realizat până la finele anului 2021 așa cum prevede Hotărârea Guvernului nr.182/2018 cu privire la legitimațiile veteranilor de război, inclusiv din cauza lipsei documentelor justificative, în vederea asigurării drepturilor veteranilor de război la reconfirmarea statutului de veteran de război și obținerea legitimațiilor de tip nou, se propune aprobarea prezentei hotărîri de Guvern care prevede prelungirea termenului de schimbare a legitimațiilor de veteran de război de model vechi cu cele de model nou cu încă un an, pînă la finele anului 2022.  Din anul 2018 pînă în prezent, au fost schimbate circa 65% de legitimaţii din numărul total de persoane care au statut de veteran de război. Constatăm că, termenul limită care expiră la 31 decembrie 2021 este insuficient pentru examinarea tuturor dosarelor solicitanţilor, în condiţiile în care persoanele respective sunt în aşteptarea certificatelor de arhivă, iar un număr mare de veterani de război sunt plecaţi peste hotarele ţării.  Este de menționat, că în adresa Guvernului și a Cancelariei de Stat (Biroul pentru relații cu veteranii) au parvenit multiple plîngeri de la veterani și asociațiile de obștești ale acestora, care își manifestă nemulțumirea față de procesul de reconfirmare a statutului de veteran de război și eliberarea legitimației de tip nou. Problema majoră invocată de aceștea se referă la imposibilitatea prezentării documentelor justificative pentru a li se reconfirma statutul de veteran de război și a primi legitimația de tip nou. Documentele confirmative necesare a fi prezentate conform cerințelor Regulamentului cu privire la modul de atribuire a statutului de veteran de război şi de eliberare a legitimaţiilor veteranilor de război, aprobat prin Hotărîrea Guvernului nr.182/2018, nu s-au păstrat, lipsesc în arhivă, iar mulți dintre veterani au participat la acțiunile de luptă în mod voluntar.  Avînd în vedere cele expuse, se propune prelungirea termenului de schimbare a legitimaţiilor de model vechi cu cele de model nou, până la data de 31 decembrie 2022. |
| **3. Principalele prevederi ale proiectului şi evidenţierea elementelor noi** |
| Proiectul hotărîrii Guvernului prevede modificarea subpunctelor 1) și 3) de la punctului 3 al Hotărârii Guvernului nr.182/2018 cu privire la legitimațiile veteranilor de război. În acest sens, se propune prelungirea termenului de schimbare a legitimațiilor de veteran de război de model vechi cu cele de model nou pînă la 31 decembrie 2022, precum și extinderea termenului de valabilitate a legitimațiilor de model vechi cu încă un an, astfel începînd cu 1 ianuarie 2023 vor fi valabile doar legitimațiile de veteran de război de model nou (conform prevederilor actuale valabilitatea legitimațiilor de model vechi este pînă la data de 1 ianuarie 2022). |
| **4. Fundamentarea economico-financiară** |
| Implementarea proiectului hotărîrii Guvernului nu necesită alocarea surselor financiare suplimentare din bugetul public național. |
| **5. Modul de încorporare a actului în cadrul normativ în vigoare** |
| Proiectul hotărîrii Guvernului se încadrează în cadrul normativ în vigoare, iar aprobarea acestuia nu va genera ca consecință necesitatea elaborării altor actee normative. |
| **6. Avizarea şi consultarea publică a proiectului** |
| În scopul respectării prevederilor art. 32 al Legii nr.100/2017 cu privire la actele normative și a Legii nr.239/2008 privind transparenţa în procesul decizional, proiectul hotărîrii Guvernului urmează a fi avizat și consultat public, prin plasarea pe pagina web oficială a Ministerului Apărării [www.army.md](http://www.army.md), la compartimentul *Transparența decizională*, rubrica *Anunțurile privind organizarea consultărilor publice* și pe platforma guvernamentală [www.particip.gov.md](http://www.particip.gov.md).. |
| **7. Constatările expertizei anticorupție** |
| Proiectul hotărîrii Guvernului urmează a fi supus expertizei anticorupție în condițiile Legii nr. 100/2017 cu privire la actele normative, iar informația privind rezultatele expertizei anticorupție va fi inclusă după recepționarea raportului de expertiză anticorupție |
| **8. Constatările expertizei de compatibilitate** |
| Proiectul nu este elaborat în scopul armonizării legislației naționale cu legislația UE, exceptându-se astfel de la efectuarea expertizei de compatibilitate. |
| **9. Constatările expertizei juridice** |
| Proiectul hotărîrii Guvernului urmează a fi supus expertize juridice în condițiile Legii nr. 100/2017 cu privire la actele normative. |

**Ministru Anatolie NOSATÎI**